YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (kolmas jaosto)

13 päivänä maaliskuuta 2003

Asia T-166/02

José Pedro Pessoa e Costa

vastaan

Euroopan yhteisöjen komissio

”Henkilöstö — Kurinpitomenettelyn aloittamista koskeva päätös — Päätös hylätä siirtopyyntö Euroopan huumausaineiden ja niiden väärinkäytön seurantakeskukseen”

Täydellinen teksti ranskankielellä II-471

Aihe:

Kanne, jossa vaaditaan kumoamaan toisaalta 3.7.2001 tehty komission päätös aloittaa kantajaa vastaan kurinpitomenettely ja toisaalta 23.7.2001 tehty komission päätös, jolla hylättiin Euroopan huumausaineiden ja niiden väärinkäytön seurantakeskuksen johtajan tekemä pyyntö kantajan siirtämisestä tämän keskuksen palvelukseen.

Ratkaisu:

Kumotaan 23.7.2001 tehty komission päätös, jolla hylättiin Euroopan huumausaineiden ja niiden väärinkäytön seurantakeskuksen johtajan tekemä pyyntö kantajan siirtämisestä tämän keskuksen palvelukseen. Kanne jätetään muilta osin tutkimatta. Komissio vastaa omista oikeudenkäyntikuluistaan, ja se velvoitetaan korvaamaan puolet kantajan oikeudenkäyntikuluista. Kantaja vastaa puolesta omia oikeudenkäyntikulujaan.

Tiivistelmä

Henkilöstö – Hyvän hallinnon periaate – Hallinnolle kuuluva huolenpitovelvollisuus – Kurinpitomenettelyn aloittaminen sellaista virkamiestä vastaan, joka on jäsenvaltiossa syytettynä rikosasioissa, jotka saattavat hänen nuhteettomuutensa kyseenalaiseksi

Henkilöstö – Kurinpitojärjestelmä – Kurinpitomenettely – Asianomaisen kuuleminen nimittävän viranomaisen toimesta – Sen, jota asia koskee, kuuleminen ennen kuin nimittävän viranomaisen päätös aloittaa menettely hänen osaltaan on annettu hänelle tiedoksi – Tällaista velvollisuutta ei ole

Henkilöstösääntöjen 88 artiklan viidennessä alakohdassa kielletään nimittävää viranomaista tekemästä kurinpitomenettelyssä lopullista päätöstä sellaisen virkamiehen asemasta, joka on syytettynä samoista teoista, ja ottamasta kantaa samoihin tekoihin ennen kuin asiaa käsittelevän tuomioistuimen tuomio asiassa on tullut lainvoimaiseksi. Sitä vastoin se, että kansallisella tasolla on nostettu syyte, ei estä nimittävää viranomaista aloittamasta samanaikaisesti kurinpitomenettelyä, joka koskee samoja tekoja. (ks. 45 ja 46 kohta) Viittaukset: asia T-74/96, Tzoanos v. komissio, 19.3.1998 (Kok. H. 1998, s. I-A-129 ja II-343, 34 kohta).

Syyttömyysolettamaa, joka on voimassa kaikkien osalta niin kauan kuin heidän syyllisyyttään ei ole näytetty toteen, koskevaa periaatetta ei voida katsoa loukatun ainoastaan sillä perusteella, että nimittävä viranomainen on päättänyt aloittaa kurinpitomenettelyn, joka koskee samoja tekoja, joista virkamiestä syytetään jäsenvaltion virallisen syyttäjän ajamassa syytteessä. Mainittua periaatetta voidaan todeta loukatun ainoastaan siinä tapauksessa, että on olemassa sellaisia seikkoja, jotka osoittavat mainitun viranomaisen päättäneen kurinpitomenettelyn alusta lähtien määrätä virkamiehelle joka tapauksessa kurinpitoseuraamuksen riippumatta siitä, mitä perusteluja tämä esittää, ja siitä, mikä on jäsenvaltiossa käytävän rikosoikeudenkäynnin lopputulos. (ks. 55 ja 56 kohta) Viittaukset: asia T-21/01, Zavvos v. komissio, 9.7.2002 (Kok. H. 2002, s. I-A-101 ja II-483, 341 kohta).

Henkilöstösääntöjen 87 artiklassa velvoitetaan nimittävä viranomainen kuuleman asianomaista virkamiestä ennen huomautus- tai varoitusseuraamuksen antamista tai siinä tapauksessa, että nimittävä viranomainen harkitsee ankarampaa seuraamusta, ennen henkilöstösääntöjen liitteessä IX säädetyn menettelyn aloittamista kurinpitolautakunnalle annettavalla kertomuksella. Sitä vastoin henkilöstösääntöjen 87 artiklan sanamuodosta tai siitä kaikille oikeussubjekteille tunnustetusta perusoikeudesta, jonka perusteella yhteisöjen toimielinten on kuultava asianosaista häntä vastaan aloitetussa menettelyssä, jonka lopputuloksena voi olla hänelle vastainen toimi, ei voida päätellä, että mainittua virkamiestä olisi kuultava ennen mainitun viranomaisen päätöstä aloittaa kurinpitomenettely häntä vastaan. (ks. 58 kohta) Viittaukset: asia T-183/96, E v. TSK, 17.2.1998 (Kok. H. 1998, s. I-A-67 ja II-159, 27 kohta).

Nimittävä viranomainen ei loukkaa hyvän hallinnon periaatetta eikä jätä noudattamatta huolenpitovelvollisuutta päättäessään sen jälkeen, kun hänelle on ilmoitettu, että jäsenvaltiossa on nostettu virkamiestä vastaan syyte, joka on omiaan saattamaan tämän nuhteettomuuden epäilyksen alaiseksi, aloittaa tätä vastaan kurinpitomenettelyn. Kun tällainen tieto on ilmoitettu hänelle, on nimittävän viranomaisen näet aloitettava kyseinen menettely, koska yhteisöjen etu edellyttää, että hän ryhtyy tarvittaviin toimenpiteisiin varmistuakseen sen, jota asia koskee, ammatillisen käyttäytymisen moitteettomuudesta, ja näin on siitä huolimatta, että kurinpitomenettelyn aloittaminen asettaa sen, jota asia koskee, erityisesti ammatillisen tulevaisuutensa osalta odottavaan ja epävarmaan asemaan. (ks. 64 ja 66 kohta)